LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2024 M. BALANDŽIO 22 D. ĮSAKYMO NR. V-450 „DĖL LIETUVOS RESPUBLIKOS SVEIKATOS APSAUGOS MINISTRO 2015 M. GRUODŽIO 21 D. ĮSAKYMO NR. V-1490 „DĖL FARMACINĖS RŪPYBOS PASLAUGŲ TEIKIMO TVARKOS APRAŠO PATVIRTINIMO“ PAKEITIMO“ PAKEITIMO

2024 m. lapkričio 15 d. Nr. V-1107

Vilnius

P a k e i č i u Lietuvos Respublikos sveikatos apsaugos ministro 2024 m. balandžio 22 d. įsakymą Nr. V-450 „Dėl Lietuvos Respublikos sveikatos apsaugos ministro 2015 m. gruodžio 21 d. įsakymo Nr. V-1490 „Dėl Farmacinės rūpybos paslaugų teikimo tvarkos aprašo patvirtinimo“ pakeitimo“ ir jį išdėstau nauja redakcija:

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2015 M. GRUODŽIO 21 D. ĮSAKYMO NR. V-1490 „DĖL FARMACINĖS RŪPYBOS PASLAUGŲ TEIKIMO TVARKOS APRAŠO PATVIRTINIMO“ PAKEITIMO

1. P a k e i č i u Lietuvos Respublikos sveikatos apsaugos ministro 2015 m. gruodžio 21 d. įsakymą Nr. V-1490 „Dėl Farmacinės rūpybos paslaugų teikimo tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL FARMACINĖS RŪPYBOS PASLAUGŲ TEIKIMO BENDRŲJŲ ir specialiųjų REIKALAVIMŲ TVARKOS APRAŠŲ PATVIRTINIMO

Vadovaudamasis Lietuvos Respublikos farmacijos įstatymo 7 straipsnio 2 dalies 8 punktu ir 35 straipsnio 19 dalimi:

1. T v i r t i n u pridedamus:

1.1. Farmacinės rūpybos paslaugų teikimo bendrųjų reikalavimų tvarkos aprašą;

1.2. Farmacinės rūpybos paslaugos dėl tęstinio receptinių vaistinių preparatų išdavimo (pardavimo) teikimo specialiųjų reikalavimų tvarkos aprašą;

1.3. Farmacinės rūpybos paslaugos įkvepiamuosius vaistinius preparatus vartojančiam pacientui teikimo specialiųjų reikalavimų tvarkos aprašą.

2. P a v e d u šio įsakymo vykdymą kontroliuoti viceministrui pagal veiklos sritį.“

2. P r i p a ž į s t u netekusiu galios Lietuvos Respublikos sveikatos apsaugos ministro 2016 m. birželio 6 d. įsakymą Nr. V-716 „Dėl Farmacinės rūpybos paslaugos įkvepiamuosius vaistinius preparatus vartojantiems pacientams teikimo tvarkos aprašo patvirtinimo.

3. N u s t a t a u, kad:

3.1. vaistininkai, iki šio įsakymo įsigaliojimo įgiję kompetencijų, nustatytų Farmacinės rūpybos paslaugos įkvepiamuosius vaistinius preparatus vartojančiam pacientui teikimo specialiųjų reikalavimų tvarkos aprašo, patvirtinto Lietuvos Respublikos sveikatos apsaugos ministro 2024 m. balandžio 22 d. įsakymu Nr. V-450 „Dėl Lietuvos Respublikos sveikatos apsaugos ministro 2015 m. gruodžio 21 d. įsakymo Nr. V-1490 „Dėl Farmacinės rūpybos paslaugų teikimo tvarkos aprašo patvirtinimo“ pakeitimo“ nauja redakcija išdėstytu Lietuvos Respublikos sveikatos apsaugos ministro 2015 m. gruodžio 21 d. įsakymu Nr. V-1490 „Dėl farmacinės rūpybos paslaugų teikimo bendrųjų ir specialiųjų reikalavimų tvarkos aprašų patvirtinimo“ (toliau – Aprašas), 7 punkte, ir turintys tai patvirtinantį dokumentą, šią paslaugą gali teikti ir nebaigę Aprašo 8 punkte nurodytos kvalifikacijos tobulinimo programos;

3.2. šis įsakymas įsigalioja 2025 m. gegužės 1 d.“

Laikinai einantis sveikatos apsaugos ministro pareigas	Aurimas Pečkauskas

PATVIRTINTA

Lietuvos Respublikos sveikatos

apsaugos ministro 2015 m. gruodžio 21 d.

įsakymu Nr. V-1490

(Lietuvos Respublikos sveikatos apsaugos

ministro 2024 m. lapkričio 15 d.

įsakymo Nr. V-1107

redakcija)

FARMACINĖS RŪPYBOS PASLAUGOS ĮKVEPIAMUOSIUS VAISTINIUS PREPARATUS VARTOJANČIAM PACIENTUI TEIKIMO SPECIALIŲJŲ REIKALAVIMŲ TVARKOS APRAŠAS

I SKYRIUS

BENDROSIOS NUOSTATOS

1. Farmacinės rūpybos paslaugos įkvepiamuosius vaistinius preparatus vartojančiam pacientui teikimo specialiųjų reikalavimų tvarkos aprašas (toliau – Aprašas) nustato reikalavimus vaistininkui, teikiančiam farmacinės rūpybos paslaugą įkvepiamuosius vaistinius preparatus vartojančiam pacientui, vaistinei, kurioje teikiama ši farmacinės rūpybos paslauga, bei šios farmacinės rūpybos paslaugos teikimo tvarką.

2. Farmacinės rūpybos paslaugos įkvepiamuosius vaistinius preparatus vartojančiam pacientui gavėjai – pacientai, sergantys kvėpavimo sistemos ligomis, kuriems paskirtas gydymas (tiek pirmą kartą, tiek pakartotinai) įkvepiamaisiais vaistiniais preparatais.

3. Apraše vartojamos sąvokos ir jų apibrėžtys:

3.1. Farmacinės rūpybos paslauga įkvepiamuosius vaistinius preparatus vartojančiam pacientui (toliau – FR paslauga įkvepiamuosius vaistinius preparatus vartojančiam pacientui) – pacientui, kuriam gydytojo paskirtas gydymas įkvepiamaisiais vaistiniais preparatais, teikiama individuali vaistininko konsultacija, per kurią jis įvertina, ar pacientas laikosi gydytojo rekomendacijų dėl paskirtų įkvepiamųjų vaistinių preparatų vartojimo, ar vienu metu nevartoja kelių vienodo veikimo įkvepiamųjų vaistinių preparatų, ar tinkama įkvepiamųjų vaistinių preparatų vartojimo technika, nustato su šių vaistinių preparatų vartojimu susijusias problemas ir bendradarbiaudamas su gydytoju siekia šias problemas išspręsti.

3.2. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos farmacijos įstatyme ir Geros vaistinių praktikos nuostatuose, patvirtintuose Lietuvos Respublikos sveikatos apsaugos ministro 2007 m. birželio 15 d. įsakymu Nr. V-494 „Dėl Geros vaistinių praktikos nuostatų patvirtinimo“ ir Lietuvos higienos normoje HN 66:2013 „Medicininių atliekų tvarkymo saugos reikalavimai“, patvirtintoje Lietuvos Respublikos sveikatos apsaugos ministro 2013 m. liepos 18 d. įsakymu Nr. V-706 „Dėl Lietuvos higienos normos HN 66:2013 „Medicininių atliekų tvarkymo saugos reikalavimai“ patvirtinimo“ (toliau – Lietuvos higienos norma HN 66:2013).

4. FR paslauga įkvepiamuosius vaistinius preparatus vartojančiam pacientui turi atitikti bendruosius Farmacinės rūpybos paslaugų teikimo bendrųjų reikalavimų tvarkos apraše (toliau – Bendrųjų reikalavimų tvarkos aprašas) ir šiame Apraše nustatytus reikalavimus.

5. FR paslaugos įkvepiamuosius vaistinius preparatus vartojančiam pacientui teikimo tikslas – spręsti su įkvepiamųjų vaistinių preparatų vartojimu susijusias problemas taip gerinant pacientų gyvenimo kokybę.

6. FR paslaugos įkvepiamuosius vaistinius preparatus vartojančiam pacientui teikimo uždaviniai:

6.1. nustatyti, ar yra problemų, susijusių su pacientui paskirtų įkvepiamųjų vaistinių preparatų vartojimu ir pacientui aiškiai bei suprantamai pateikti informaciją apie galimas su įkvepiamųjų vaistinių preparatų vartojimu kylančias problemas;

6.2. konsultuoti pacientą, kaip, atsižvelgiant į gydytojo rekomendacijas ir įkvepiamųjų vaistinių preparatų vartojimo techniką, tinkamai vartoti jam paskirtus įkvepiamuosius vaistinius preparatus, padėti pacientui išspręsti kitas nustatytas problemas, susijusias su įkvepiamojo vaistinio preparato vartojimu.

II SKYRIUS

REIKALAVIMAI VAISTININKUI

7. FR paslaugą įkvepiamuosius vaistinius preparatus vartojančiam pacientui teikiantis vaistininkas turi būti įgijęs šių kompetencijų:

7.1. žino kvėpavimo sistemos ligoms būdingus simptomus, kurie valdomi įkvepiamaisiais vaistiniais preparatais;

7.2. žino ir geba paaiškinti apie įregistruotų Lietuvos Respublikos vaistinių preparatų registre, Bendrijos vaistinių preparatų registre arba Lygiagrečiai importuojamų vaistinių preparatų sąraše įkvepiamųjų vaistinių preparatų farmakokinetikos ir farmakodinamikos procesus, galimas nepageidaujamas reakcijas, sąveikas su kitais vaistiniais preparatais, dozavimą ir vartojimo būdą;

7.3. žino ir geba paaiškinti pacientui galimas su įkvepiamųjų vaistinių preparatų vartojimu kylančias problemas;

7.4. geba pacientui pateikti tinkamus klausimus, siekdamas surinkti šiai farmacinės rūpybos paslaugai teikti reikalingą informaciją;

7.5. geba įvertinti surinktą informaciją apie įkvepiamųjų vaistinių preparatų vartojimą, nustatyti vartojimo problemas, teikti individualias konsultacijas pacientams apie įkvepiamųjų vaistinių preparatų tinkamą vartojimą, aptarti su pacientu ir (arba) gydytoju ir teikti siūlymus, kaip pagerinti FR paslaugos įkvepiamuosius vaistinius preparatus vartojančiam pacientui siekiamus rezultatus;

7.6. yra susipažinęs su moksliniais tyrimais pagrįstomis rekomendacijomis dėl įkvepiamųjų vaistinių preparatų vartojimo (pavyzdžiui, Tarptautinės farmacijos federacijos rekomendacijomis).

8. FR paslaugą įkvepiamuosius vaistinius preparatus vartojančiam pacientui teikiantys vaistininkai kompetencijų įgyja baigę ne trumpesnę nei 8 valandų kvalifikacijos tobulinimo programą, kurią sudaro:

8.1. teorinis kursas, apimantis:

8.1.1. suaugusiųjų ir vaikų kvėpavimo sistemos ligų, kurios gydomos įkvepiamaisiais vaistiniais preparatais, patogenezė, simptomai, gydymo principai, profilaktika;

8.1.2. FR paslaugos įkvepiamuosius vaistinius preparatus vartojančiam pacientui teikimo principai;

8.1.3. inhaliatorių vartojimo principai ir su jų vartojimu kylančios problemos, įkvepiamųjų vaistinių preparatų sąveika su kitais vaistiniais preparatais, galimos nepageidaujamos reakcijos;

8.2. ne trumpesnis nei 2 valandų praktinis kursas / simuliacija, kurio metu įgyjami gebėjimai FR paslaugą įkvepiamuosius vaistinius preparatus vartojančiam pacientui taikyti praktikoje.

III SKYRIUS

REIKALAVIMAI VAISTINEI

9. FR paslaugos įkvepiamuosius vaistinius preparatus vartojančiam pacientui teikimo metu turi dirbti bent du farmacijos specialistai, iš kurių bent vienas turi būti vaistininkas, išskyrus miestus, turinčius mažiau kaip 3 tūkst. gyventojų, ir kaimo gyvenamąsias vietoves. Juose FR paslaugos įkvepiamuosius vaistinius preparatus vartojančiam pacientui teikimo metu gali dirbti vienas vaistininkas.

10. FR paslauga įkvepiamuosius vaistinius preparatus vartojančiam pacientui teikiama vaistinėje atskiroje patalpoje, įrengtoje vadovaujantis Vaistinių patalpų ir įrengimų reikalavimais, patvirtintais Lietuvos Respublikos sveikatos apsaugos ministro 2003 m. sausio 7 d. įsakymu Nr. V-7 „Dėl Vaistinių patalpų ir įrengimų reikalavimų patvirtinimo“, ar pertvara (gali būti mobili) atskirtoje vietoje, skirtoje kitoms paslaugoms teikti vaistinėje, užtikrinant šios farmacinės rūpybos paslaugos teikimo konfidencialumą.

11. FR paslaugos įkvepiamuosius vaistinius preparatus vartojančiam pacientui teikimo vietoje turi būti:

11.1. vietos vaistininkui ir pacientui (-ams) atsisėsti ir vieta (-os), skirta pasidėti reikiamas šiai farmacinės rūpybos paslaugai teikti priemones;

11.2. šios farmacinės rūpybos paslaugos dokumentavimui reikalinga įranga ir (ar) priemonės;

11.3. pacientų konsultacijoms skirtos priemonės (vaizdinė mokomoji medžiaga, pacientų mokymams skirti dozuoti milteliniai ir dozuoti aerozoliniai inhaliatoriai ar kt.).

12. Jei pacientų mokymams naudojami daugkartiniai antgaliai, jie turi būti valomi, dezinfekuojami ir sterilizuojami vadovaujantis Lietuvos higienos norma HN 47-1:2020 „Asmens sveikatos priežiūros įstaigos: infekcijų kontrolės reikalavimai“, patvirtinta Lietuvos Respublikos sveikatos apsaugos ministro 2012 m. spalio 19 d. įsakymu Nr. V-946 „Dėl Lietuvos higienos normos HN 47-1:2020 „Asmens sveikatos priežiūros įstaigos: infekcijų kontrolės reikalavimai“ patvirtinimo“.

13. Jei FR paslaugos įkvepiamuosius vaistinius preparatus vartojančiam pacientui teikimo metu susidaro medicininių atliekų, jos tvarkomos vadovaujantis Lietuvos higienos norma HN 66:2013.

IV SKYRIUS

FR PASLAUGOS ĮKVEPIAMUOSIUS VAISTINIUS PREPARATUS VARTOJANČIAM PACIENTUI TEIKIMAS

14. Vaistininkas turi informuoti pacientą apie FR paslaugos įkvepiamuosius vaistinius preparatus vartojančiam pacientui tikslą, uždavinius, teikimo eigą, galimą duomenų apie įkvepiamųjų vaistinių preparatų vartojimo vertinimą perdavimą asmens sveikatos priežiūros įstaigai.

15. Jei, gavęs Aprašo 14 punkte nurodytą informaciją, pacientas pageidauja, kad jam būtų suteikta FR paslauga įkvepiamuosius vaistinius preparatus vartojančiam pacientui, jo sutikimas patvirtinamas, vadovaujantis Bendrųjų reikalavimų tvarkos aprašo 6 punktu.

16. Vaistininkas individualios tiesioginės konsultacijos metu turi:

16.1. surinkti FR paslaugai įkvepiamuosius vaistinius preparatus vartojančiam pacientui teikti reikalingus duomenis, pateikdamas pacientui užpildyti arba kartu su pacientu užpildydamas Farmacinės rūpybos paslaugos įkvepiamuosius vaistinius preparatus vartojančiam pacientui Klausimyną (Aprašo 1 priedas) (toliau – Klausimynas);

16.2. išanalizuoti Klausimyne surinktą informaciją, įvertinti paciento praktinius įgūdžius vartojant įkvepiamuosius vaistinius preparatus ir nustatyti, ar yra įkvepiamųjų vaistinių preparatų vartojimo problemų:

16.2.1. pacientas nesilaiko gydytojo rekomendacijų dėl paskirtų įkvepiamųjų vaistinių preparatų vartojimo dažnio, periodiškumo, vienkartinių dozių;

16.2.2. vienu metu vartoja kelis vienodo veikimo įkvepiamuosius vaistinius preparatus;

16.2.3. netinkama įkvepiamųjų vaistinių preparatų vartojimo technika;

16.3. paaiškinti pacientui nustatytas įkvepiamųjų vaistinių preparatų vartojimo problemas, jei jos nustatytos; pateikti vaizdinę mokomąją medžiagą ir (arba) pademonstruoti pacientui tinkamą jam paskirtų įkvepiamųjų vaistinių preparatų vartojimo techniką, jei nustatyta netinkama įkvepiamųjų vaistinių preparatų vartojimo technika;

16.4. suteikti pacientui aiškią, suprantamą ir išsamią informaciją:

16.4.1. apie jo kvėpavimo sistemos ligos simptomų valdymo būdus, paskirtų įkvepiamųjų vaistinių preparatų vartojimo ypatumus, kontraindikacijas, sąveiką su kitais vaistiniais preparatais, galimas nepageidaujamas reakcijas ir kitą paciento pageidaujamą informaciją (pvz., tinkamumo vartoti terminus, laikymo sąlygas);

16.4.2. apie gydytojo rekomendacijas dėl įkvepiamųjų vaistinių preparatų vartojimo dažnio, periodiškumo, vienkartinių dozių;

16.5. aptarti su pacientu FR paslaugos įkvepiamuosius vaistinius preparatus vartojančiam pacientui siekiamą rezultatą;

16.6. pasiūlyti papildomą tiesioginę ar nuotolinę (ryšio priemonėmis) konsultaciją, jei paslaugos metu nustatytos įkvepiamųjų vaistinių preparatų vartojimo problemos išspręstos iš dalies arba neišspręstos.

17. Visų konsultacijų metu pildoma Įkvepiamųjų vaistinių preparatų vartojimo vertinimo forma (Aprašo 2 priedas). Pacientui pateikiamas įkvepiamųjų vaistinių preparatų vartojimo vertinimas, nurodant išvadą po konsultacijos vaistinėje.

18. Vaistininkas turi informuoti gydytoją apie FR paslaugos įkvepiamuosius vaistinius preparatus vartojančiam pacientui teikimo metu nustatytas įkvepiamųjų vaistinių preparatų vartojimo problemas, jei jos išspręstos iš dalies arba neišspręstos, atlikdamas įrašus Elektroninės sveikatos paslaugų ir bendradarbiavimo infrastruktūros informacinėje sistemoje pranešimų lauke. Pacientui pageidaujant, jam pateikiamas įkvepiamųjų vaistinių preparatų vartojimo vertinimas (Aprašo 2 priedas), kuriame nurodoma išvada po suteiktos FR paslaugos įkvepiamuosius vaistinius preparatus vartojančiam pacientui.

V SKYRIUS

BAIGIAMOSIOS NUOSTATOS

19. Jeigu pacientas turi nusiskundimų ar siūlymų dėl aptarnavimo vaistinėje ar dėl suteiktos farmacinės rūpybos paslaugos, jis gali kreiptis į vaistinės farmacinės veiklos vadovą ar jo įgaliotą farmacijos specialistą arba nusiskundimą išdėstyti raštu. Jei vaistinės siūlomi sprendimai paciento ar jo atstovo netenkina, pacientas gali kreiptis į Valstybinę vaistų kontrolės tarnybą prie Lietuvos Respublikos sveikatos apsaugos ministerijos.

___________

Farmacinės rūpybos paslaugos

įkvepiamuosius vaistinius

preparatus vartojančiam pacientui

teikimo specialiųjų reikalavimų

tvarkos aprašo

1 priedas

(Farmacinės rūpybos paslaugos įkvepiamuosius vaistinius preparatus vartojančiam pacientui klausimyno forma)

FARMACINĖS RŪPYBOS PASLAUGOS ĮKVEPIAMUOSIUS VAISTINIUS PREPARATUS VARTOJANČIAM PACIENTUI KLAUSIMYNAS

_____________________

(pildymo data)

1.	Lytis	Vyras ☐ Moteris ☐
2.	Amžius
3.	Svoris
4.	Nustatyta liga	Astma ☐ LOPL ☐ Kita liga☐ __________________ įrašyti ligos pavadinimą
5.	Ar įkvepiamieji vaistai paskirti	Pirmą kartą ☐ Ne pirmą kartą ☐
6.	Kiek laiko vartojate įkvepiamuosius vaistus (jei vaistai paskirti ne pirmą kartą)
7.	Kokius įkvepiamuosius vaistus vartojate / Kokie įkvepiamieji vaistai paskirti
8.	Kaip vartojate įkvepiamuosius vaistus:
8.1.	vaisto vartojimo dažnis
8.2.	vaisto vartojimo periodiškumas, vienkartinės dozės
9.	Gydytojo rekomendacijos (pildo pacientas arba įrašoma iš Elektroninės sveikatos paslaugų ir bendradarbiavimo infrastruktūros informacinėje sistemos):
9.1.	vaisto vartojimo dažnis
9.2.	vaisto vartojimo periodiškumas, vienkartinės dozės
10.	Ar prisiminti vaistų vartojimo periodiškumą	Lengva ☐ Sunku ☐ Nežinau ☐
11.	Ar naudoti vaistą	Lengva ☐ Sunku ☐ Nežinau ☐
12.	Prašom parodyti, kaip vartojate Jums paskirtus įkvepiamuosius vaistus	Rezultatai pažymimi Įkvepiamųjų vaistinių preparatų vartojimo vertinimo formoje
13.	Kiti klausimai (jei reikia)

_______________________________________________

(Paciento vardas, pavardė, parašas)

_______________________________________________

(Vaistininko vardas, pavardė, parašas)

_________________

Farmacinės rūpybos paslaugos

įkvepiamuosius vaistinius preparatus

vartojančiam pacientui teikimo

specialiųjų reikalavimų tvarkos

aprašo

2 priedas

(Įkvepiamųjų vaistinių preparatų vartojimo vertinimo forma)

________________________________________

(Vaistinės pavadinimas)

__________________________________________

(Adresas)

________________________________________

(Vaistininko (-ų), teikiančio farmacinės rūpybos paslaugą, vardas, pavardė)

ĮKVEPIAMŲJŲ VAISTINIŲ PREPARATŲ VARTOJIMO VERTINIMAS

Informacija apie pacientą:

________________________________________

(Vardas, pavardė, amžius)

_________________________________

(Kontaktiniai duomenys)

I. ĮKVEPIAMŲJŲ VAISTINIŲ PREPARATŲ VARTOJIMO TECHNIKOS VERTINIMAS	Pirmos konsultacijos metu nustatytos paciento daromos klaidos	Antros konsultacijos metu nustatytos paciento daromos klaidos	Trečios konsultacijos metu nustatytos paciento daromos klaidos
Eil. Nr.	Žingsniai (žymimi atsižvelgus į naudojamo inhaliatoriaus tipą)
1.	Inhaliatoriaus tinkamas laikymas (priklausomai nuo inhaliatoriaus tipo), atidarymas
2.	Inhaliatoriaus supurtymas
3.	Vienos vaistinio preparato dozės paruošimas
4.	Iškvėpimas
5.	Inhaliatoriaus apžiojimas
6.	Įkvėpimo būdas:
6.1.	įkvėpimas lėtas ir gilus, sutampa su vaisto įpurškimu
6.2.	įkvėpimas greitas ir gilus (veiksmų koordinacija nereikalinga)
7.	Kvėpavimo sulaikymas (jei reikia)
8.	Iškvėpimas
9.	Inhaliatoriaus uždarymas
10.	Burnos išskalavimas (jei reikia)
Rezultatas
II. GYDYTOJO REKOMENDACIJŲ DĖL VAISTINIO PREPARATO VARTOJIMO DAŽNIO, PERIODIŠKUMO, VIENKARTINIŲ DOZIŲ LAIKYMASIS (laikosi / nesilaiko)	Laikosi ☐ Nesilaiko ☐	Laikosi ☐ Nesilaiko ☐	Laikosi ☐ Nesilaiko ☐
III. VIENU METU VARTOJA KELIS VIENODO VEIKIMO ĮKVEPIAMUOSIUS VAISTINIUS PREPARATUS (taip / ne)	Taip ☐ Ne ☐	Taip ☐ Ne ☐	Taip ☐ Ne ☐

Pastaba. Pildomi konkretaus inhaliatoriaus vartojimo žingsniai. Klaidingas žingsnis ar kitos daromos klaidos pažymimi varnele.

Pirmos konsultacijos data:	Antros konsultacijos data:	Trečios konsultacijos data:
Išvada / siūlymas ☐ Įrašas Elektroninės sveikatos paslaugų ir bendradarbiavimo infrastruktūros informacinėje sistemoje (ESPBI IS)	Išvada / siūlymas ☐ Įrašas ESPBI IS	Išvada / siūlymas ☐ Įrašas ESPBI IS
Įvertino (Vaistininko vardas, pavardė, parašas)	Įvertino (Vaistininko vardas, pavardė, parašas)	Įvertino (Vaistininko vardas, pavardė, parašas)
Paciento įsivertinimas: (kaip pacientas vertina savo būklę, gebėjimą naudoti įkvepiamuosius vaistinius preparatus)	Paciento įsivertinimas: (kaip pacientas vertina savo būklę, gebėjimą naudoti įkvepiamuosius vaistinius preparatus)	Paciento įsivertinimas: (kaip pacientas vertina savo būklę, gebėjimą naudoti įkvepiamuosius vaistinius preparatus)

––––––––––––––––––––––––––